**Informatīvais ziņojums “Par priekšlikumu sniegšanu par turpmāko rīcību saistībā ar valsts sabiedrību ar ierobežotu atbildību “Zemkopības ministrijas nekustamie īpašumi””**

1. **SITUĀCIJAS APRAKSTS**

Lai īstenotu valsts kapitālsabiedrību pārvaldības reformu, ir izstrādāta Publisko personu komercdarbības koncepcija (atbalstīta ar Ministru kabineta 2012. gada 4. jūnija rīkojumu Nr. 245) un Valsts kapitāla daļu pārvaldības koncepcija (atbalstīta ar Ministru kabineta 2012. gada 4. jūnija rīkojumu Nr. 246). Ministru prezidenta 2012. gada 19. jūnija rīkojumā Nr. 233 “Par darba grupu” noteikts: lai nodrošinātu valsts kapitālsabiedrību pārvaldības reformas kopējo virzību un izvērtētu nepieciešamību saglabāt valsts līdzdalību kapitālsabiedrībās, ir jāizveido darba grupa (turpmāk – Darba grupa). Tai tika uzdots izvērtēt nozaru ministriju iesniegto informāciju par valsts kapitālsabiedrību turpmākās darbības izvērtējumu un sagatavot viedokli un priekšlikumus par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un to pārvaldītāju.

Izpildot uzticēto uzdevumu, Darba grupa sagatavoja ziņojumu “Par valsts līdzdalības kapitālsabiedrībās izvērtēšanu un ar Ministru prezidenta 2012. gada 19. jūnija rīkojumu izveidotās darba grupas priekšlikumiem turpmākajai rīcībai” (turpmāk – Informatīvais ziņojums), kas tika atbalstīts Ministru kabineta 2013. gada 11. jūnija sēdē (protokols Nr. 34, 37.§). Minētā protokola 2. punktā Ministru kabinets uzdeva ministrijām atbilstoši kompetencei izvērtēt Informatīvā ziņojuma 5. pielikumā ietverto Darba grupas ieteikumu finansiālos un tiesiskos riska faktorus un iesniegt Ministru kabinetā priekšlikumus par turpmāko rīcību Informatīvā ziņojuma 5. pielikumā noteiktajā termiņā.

Ievērojot Informatīvā ziņojuma 5. pielikuma 11. punktu, Zemkopības ministrijai (turpmāk – ministrija) ir jāizvērtē tās turējumā esošās valsts sabiedrības ar ierobežotu atbildību “Zemkopības ministrijas nekustamie īpašumi” (turpmāk – ZMNĪ) juridiskā statusa maiņa, izskatot arī iespēju kapitālsabiedrību pārveidot par valsts aģentūru, un jāiesniedz Ministru kabinetā priekšlikumi par turpmāko rīcību.

1. **ZMNĪ DARBĪBAS APRAKSTS**

ZMNĪ ir izveidota, pamatojoties uz Ministru kabineta 2004. gada 26. oktobra rīkojumu Nr. 814 “Par bezpeļņas organizācijas valsts uzņēmuma “Lauksaimnieku centrs” reorganizāciju un valsts sabiedrības ar ierobežotu atbildību “Zemkopības ministrijas nekustamie īpašumi” izveidi”. ZMNĪ 100 % kapitāldaļu turētāja ir ministrija. ZMNĪ pārvaldes augstākā institūcija ir dalībnieku sapulce un valde.

ZMNĪ savu darbību uzsāka, pārvaldot un apsaimniekojot daļu no ministrijas nekustamajiem īpašumiem. ZMNĪ iznomājot valsts nekustamos īpašumus – namīpašumus un (vai) zemi, ievēro Ministru kabineta 2010. gada 8. jūnija noteikumu Nr. 515 “Noteikumi par valsts un pašvaldību mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” un Ministru kabineta 2007. gada 30. oktobra noteikumu Nr. 735 „Noteikumi par publiskas personas zemes nomu” prasības.

2008. gadā ZMNĪ būtiski paplašināja savu saimniecisko darbību saskaņā ar Meliorācijas likumā noteikto, uzsākot Latvijas valsts meliorācijas sistēmu un valsts nozīmes meliorācijas sistēmu ekspluatācijas un uzturēšanas darbus, Rīgas hidroelektrostacijas ūdenskrātuves inženieraizsardzības būvju (turpmāk – Rīgas HES) ekspluatāciju un uzturēšanu, valsts meliorācijas kadastra datu uzturēšanu, kā arī ūdens līmeņu novērošanu melioratīvās hidrometrijas hidrometriskajos posteņos.

ZMNĪ darbības vispārējais stratēģiskais mērķis ir īstenot pārvaldījumā nodoto valsts teritorijas attīstībai stratēģiski svarīgu valsts īpašumu – meliorācijas sistēmu un hidrotehnisko būvju – un meliorācijas kadastra uzturēšanu, nodrošinot lauksaimniecības un mežsaimniecības zemju resursu ekonomiski izdevīgu, videi draudzīgu un sociāli atbildīgu ilgtspēju.

Ministrija kā kapitāla daļu turētāja nosaka ZMNĪ darbības stratēģiju, finanšu un nefinanšu mērķus, ievērojot politikas plānošanas dokumentos, likumos, Ministru kabineta noteikumos un citos dokumentos noteiktos mērķus un uzdevumus.

ZMNĪ mērķu sasaiste ar attīstības plānošanas un normatīvajiem dokumentiem

|  |  |  |
| --- | --- | --- |
| Attīstības plānošanas/normatīvais dokuments | Prioritāte/mērķis | Kapitālsabiedrības mērķis |
| LV2030 | Radīt līdzvērtīgus dzīves un darba apstākļus visiem iedzīvotājiem neatkarīgi no dzīvesvietas, sekmējot komercdarbību reģionos. | ZMNĪ darbības vispārējais stratēģiskais mērķis ir īstenot pārvaldījumā nodoto valsts teritorijas attīstībai stratēģiski svarīgu valsts īpašumu – meliorācijas sistēmu un hidrotehnisko būvju – un meliorācijas kadastra uzturēšanu, nodrošinot lauksaimniecības un mežsaimniecības zemju resursu ekonomiski izdevīgu, videi draudzīgu un sociāli atbildīgu ilgtspēju. |
| NAP2020 | Prioritāte: izaugsmi atbalstošas teritorijas.Virziens: Dabas un kultūras kapitāla ilgtspējīga apsaimniekošana.Uzdevums (441. punkts): palielināt augsnes auglību un meža resursu vērtību, pēc iespējas mazinot ietekmi uz vidi un pielietojot vidi saudzējošas tehnoloģijas. | Atbilst |
| Latvijas Republikas Zemkopības ministrijas Darbības stratēģija 2014. – 2016. gadam | Prioritāte: veicināt Latvijas zemes resursu pieejamību Latvijas iedzīvotājiem tās ilgtspējīgai un efektīvai izmantošanai tāda lauksaimnieciskās un meža nozares uzņēmējdarbības apjoma saglabāšanai un paplašināšanai, kas nodrošina lauku iedzīvotāju nodarbinātību un labklājību.Darbības virziens: dabas resursu ilgtspējības saglabāšana.Uzdevums: veicināt Latvijas zemes un ūdeņu resursu aizsardzību, augu veselību un šo resursu pieejamību Latvijas iedzīvotājiem, tās racionālu un efektīvu izmantošanu, kā arī lauksaimniecībā izmantojamās zemes platību ilgtspējīgu saglabāšanu un paplašināšanu. | Atbilst |
| Atbilstība Eiropas Savienības regulām un lēmumiem:1) Eiropas Parlamenta un Padomes 2007. gada 23. oktobra Direktīvai 2007/60/EK par plūdu riska novērtējumu un pārvaldību;2) Eiropas Parlamenta un Padomes 2013. gada 17. decembra Regulai (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 (turpmāk – Regula Nr. 1303/2013);3) Eiropas Parlamenta un Padomes 2013. gada 17. decembra Regulai (ES) Nr. 1301/2013 par Eiropas Reģionālās attīstības fondu un īpašiem noteikumiem attiecībā uz mērķi "Investīcijas izaugsmei un nodarbinātībai" un ar ko atceļ Regulu (EK) Nr. 1080/2006;;4) Eiropas Parlamenta un Padomes 2013. gada 17. decembra Regulai (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 |  | Atbilst |
| Atbilstība nacionālajiem normatīvajiem aktiem: 1) Meliorācijas likumam; 2) Eiropas Savienības struktūrfondu un Kohēzijas fonda 2014.–2020. gada plānošanas perioda vadības likumam | 1) Mērķis ir nodrošināt tādu meliorācijas sistēmu pārvaldības mehānismu, kas veicina dabas resursu ilgtspējīgu apsaimniekošanu un izmantošanu, nodrošina iedzīvotāju drošībai un labklājībai, infrastruktūras attīstībai nepieciešamo ūdens režīmu, kā arī racionālu meliorācijas sistēmu būvniecību, ekspluatāciju, uzturēšanu un pārvaldību lauku apvidu un pilsētu zemē.Valsts meliorācijas sistēmu un valsts nozīmes meliorācijas sistēmu būvniecību, uzturēšanu un ekspluatāciju nodrošina ZMNĪ.2) Mērķis ir nodrošināt efektīvu, pārskatāmu un pareizu finanšu pārvaldības principiem atbilstošu Eiropas Savienības fondu ieviešanu Latvijā.  | Atbilst |
| Atbilstība citiem attīstības plānošanas dokumentiem:1) Lauku attīstības programma 2014.–2020. gadam; 2) Eiropas Savienības fondu 2014.–2020. gada plānošanas perioda darbības programmai “Izaugsme un nodarbinātība”; 3) Upju baseinu apgabalu apsaimniekošanas plāniem un Plūdu riska pārvaldības plāniem 2016.–2021. g.;4) Ministru kabineta 2016. gada 3. maija rīkojumam Nr. 275 “Valdības rīcības plāns deklarācijas par Māra Kučinska vadītā Ministru kabineta iecerēto darbību īstenošanai”(dotā uzdevuma numurs 006; pasākuma numurs 6.2.) | 1. Pasākums “Ieguldījumi materiālajos aktīvos apakšpasākumā “Atbalsts ieguldījumiem lauksaimniecības mežsaimniecības infrastruktūras attīstībā”, lai īstenotu ZM īpašumā esošo meliorācijas sistēmu atjaunošanas un pārbūves projektus. Uzlabot infrastruktūru, kas attiecas uz lauksaimniecības attīstību, meža ražības palielināšanu, audzes veselības un kokmateriālu kvalitātes uzlabošanu, saglabājot un uzlabojot meža ilgtermiņa ieguldījumu globālajā oglekļa apritē, uzturot bioloģisko daudzveidību un nodrošinot klimata pārmaiņu mazināšanu, kā arī lauksaimniecības un mežsaimniecības nozares konkurētspējas palielināšanu.

2) Specifiskā atbalsta īstenošanas mērķis ir samazināt plūdu apdraudējumu valstij piederošo hidrobūvju aizsargātajās un regulēto potomālo upju piegulošajās platībās, tā veicinot uzņēmējdarbības attīstību, uzlabojot iedzīvotāju dzīves kvalitāti, kā arī palielinot dabas teritoriju vērtību, pievilcīgumu un lauksaimniecības un meža zemju produktīvu izmantošanu Latvijas teritorijā.1. Ūdeņu aizsardzības un ilgtspējas nodrošināšana, tostarp ūdens caurplūdes nodrošināšana, mazinot plūdu draudus un krastu eroziju, samazinot vides un sociālekonomisko zaudējumu risku ar meliorācijas sistēmu palīdzību.

4) Tautsaimniecības stiprināšana: efektīvi un racionāli izmantosim zemi laukos un mežos un Baltijas jūras, piekrastes un iekšējos ūdeņus zivsaimniecībā, lai kāpinātu izmantoto resursu produktivitāti.Nodrošināt meliorēto zemju ilgtspējīgu apsaimniekošanu un valsts meliorācijas sistēmu uzturēšanu. | Atbilst |

Stratēģiskā mērķa sasniegšanai ZMNĪ veicami šādi uzdevumi:

1) nodrošināt valsts meliorācijas sistēmu un valsts nozīmes meliorācijas sistēmu ekspluatāciju un uzturēšanu, lai mazinātu klimatisko apstākļu negatīvo ietekmi:

a) nodrošinot augsnes mitruma apstākļus lauksaimniecības ražošanai 1,56 miljonu ha platībā;

b) sekmēt augsnes mitruma apstākļus meža zemēs 0,45 miljonu ha platībā;

2) nodrošināt Rīgas HES ūdenskrātuves inženiertehnisko aizsargbūvju ekspluatāciju un uzturēšanu;

 3) nodrošināt optimālo zemes mitruma režīmu atbilstoši zemes teritoriālajā plānojumā noteiktajam izmantošanas mērķim, saglabājot tradicionālo atklāto lauku ainavu un novēršot zemes un ūdensnoteku pārpurvošanos, kā arī aizaugšanu ar mazvērtīgiem krūmājiem un invazīvajiem augiem (Sosnovska latvāni);

 4) piedalīties sabiedrības labklājības celšanā:

a) veicināt lauku teritoriju stratēģiski svarīgas infrastruktūras sakārtošanu;

b) veicināt lauksaimniecības produkcijas ražošanu polderētās platībās vai to ietekmes teritorijā;

5) nodrošināt hidrotehnisko būvju darbību, lai pasargātu polderētās platības no applūšanas, radot iespēju zemes ūdens režīma regulēšanai un meliorēto zemju izmantošanai ilgtspējīgai un konkurētspējīgai ražošanai;

6) atjaunot un pārbūvēt lauku teritorijās izveidotās valsts un valsts nozīmes meliorācijas sistēmas, kuru īstenošanas projektiem nepieciešami lieli kapitālieguldījumi:

a) Eiropas Savienības ELFLA Lauku attīstības programmā, tostarp valsts un Eiropas savienības atbalsta pasākuma “Ieguldījumi materiālajos aktīvos” apakšpasākumā “Atbalsts ieguldījumiem lauksaimniecības un mežsaimniecības infrastruktūras attīstība” 2014.–2020. gada plānošanas periodam;

 b) Eiropas Savienības darbības programmas “Izaugsme un nodarbinātība” specifiskā atbalsta mērķa “Samazināt plūdu riskus lauku teritorijās” īstenošana 2014.–2020. gada plānošanas periodā;

7) nodrošināt par Eiropas Savienības līdzekļiem pārbūvēto un atjaunoto valsts meliorācijas sistēmu un valsts nozīmes meliorāciju sistēmu atbilstību projektu mērķiem vismaz piecus gadus, tostarp prioritāri gādāt par minēto objektu uzturēšanu un ūdensnoteku apauguma novākšanu;

 8) piedalīties plūdu riska mazināšanas pasākumu programmas 2016.–2021. gadam īstenošanā, kā arī Upju (Daugavas, Lielupes, Ventas, Gaujas) baseinu apgabala konsultatīvās padomes darbā;

9) atjaunot, modernizēt un uzturēt melioratīvās hidrometrijas hidrometriskos posteņus. Veikt novērojumus, mērījumus un aprēķinus. Nodrošināt hidrometrijas datu pieejamību sabiedrībai;

10) uzturēt valsts informācijas sistēmu “Meliorācijas kadastrs”, veikt meliorācijas kadastra datu digitalizāciju par lauksaimniecības un meža zemēm 2,01 miljonu ha platībā, kā arī nodrošināt datu pieejamību sabiedrībai tīmekļa vietnē [www.melioracija.lv](http://www.melioracija.lv). Sniegt meliorācijas kadastra informāciju Valsts vienotajam ģeoportālam;

11) izdot tehniskos noteikumus meliorētajās zemēs un ekspluatācijas aizsargjoslās ap meliorācijas būvēm un ierīcēm, lai novērstu applūdināšanas varbūtības apdraudējumu jau būvju projektēšanas stadijā, kā arī nodrošinātu pēc šiem projektiem iegūto objektu drošumu;

12) uzturēt melioratīvo tehnisko dokumentāciju;

13) veidot sabiedrības izpratni par meliorācijas ietekmi ilgtspējīgas lauksaimniecības un mežsaimniecības veidošanā.

1. **ZMNĪ IEŅĒMUMU AVOTI**

3.1.ZMNĪ saimniecisko darbību nodrošina šādi ieņēmumi:

1. ieņēmumi no pārvaldījumā un īpašumā esošo nekustamo īpašumu apsaimniekošanas: biroja un tehnisko telpu, un zemes noma (31,8% no kopējiem ieņēmumiem);
2. līdz 2016. gada 31. decembrim – AS “Latvenergo” kompensācija Rīgas HES ekspluatācijai un uzturēšanai, ievērojot Ministru kabineta 2010. gada 16. novembra noteikumus Nr.1060 “Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība” (14,4% no kopējiem ieņēmumiem). Saskaņā ar Ministru kabineta 2016. gada 2. augusta sēdes protokollēmuma 49.§ 10.punktu ar 2017. gada 1. janvāri tiks atcelti Ministru kabineta 2010. gada 16. novembra noteikumi Nr. 1060 "Daugavas hidroelektrostaciju ūdenskrātuvju krastu nostiprināšanas darbu un Rīgas hidroelektrostacijas ūdenskrātuves inženieraizsardzības būvju ekspluatācijas izdevumu finansēšanas kārtība", paredzot attiecīgu ikgadēju budžeta dotāciju Zemkopības ministrijas budžeta apakšprogrammā 26.03.00 “Ikgadējie maksājumi par Daugavas kaskādes HES zemes resursiem nodarīto kaitējumu kompensēšanu;
3. Zemkopības ministrijas valsts budžeta subsīdijas no vispārējiem ieņēmumiem – finansējums programmas 26 00 00 “Zemes resursu ilgtspējības saglabāšana” apakšprogrammai 26 02 00 “Meliorācijas kadastra uzturēšana, valsts meliorācijas sistēmu un valsts nozīmes meliorācijas sistēmu ekspluatācija un uzturēšana” (53,8% no kopējiem ieņēmumiem).

|  |
| --- |
| **2015. gada saimnieciskās darbības ieņēmumi** |
| **Nr.****p.k.** | **Uzdevumi, darbības virzieni** | **Finansējuma avots** | **Ieņēmumi EUR** | **%** |
| 1. | Nekustamo īpašumu pārvaldīšana un apsaimniekošana (izņemot hidrotehniskās būves) | Ieņēmumi no nekustamo īpašumu apsaimniekošanas – nomas maksa | 1 480 600 | 31,8 |
| 2. | Rīgas HES ekspluatācija un uzturēšana (8 sūkņu stacijas, ūdenskrātuves dambji 8,4 km garumā un dziļās drenāžas 10,8 km garumā ar 260 akām) | AS “Latvenergo” kompensācija/valsts budžeta dotācija no vispārējiem ieņēmumiem | 668 750 | 14,4 |
| 3.1. | Valsts meliorācijas sistēmu ekspluatācija un uzturēšana: |  |  |  |
| 3.1.1. | polderu sūkņu staciju ekspluatācija un uzturēšana (32 polderu sūkņu stacijas) | Valsts budžeta subsīdijas no vispārējiem ieņēmumiem | 877 607 | 18,9 |
| 3.1.2. | aizsargdambju uzturēšana un ekspluatācija (415,5 km garumā) | Valsts budžeta subsīdijas no vispārējiem ieņēmumiem | 114 640 | 2,5 |
| 3.2. | Valsts nozīmes meliorācijas sistēmu ekspluatācija un uzturēšana: |  |  |  |
| 3.2.1. | ūdensnoteku ekspluatācija un uzturēšana (13 539,7 km garumā) | Valsts budžeta subsīdijas no vispārējiem ieņēmumiem | 828 920 | 17,8 |
| 3.3. | Meliorācijas kadastra uzturēšana (2,1 milj. ha platībā) | Valsts budžeta subsīdijas no vispārējiem ieņēmumiem | 476 740 | 10,2 |
| 3.4. | Tehnisko noteikumu un kadastra datu izsniegšana | Valsts budžeta subsīdijas no vispārējiem ieņēmumiem | 99 960 | 2,1 |
| 3.5. | Melioratīvo hidrometrisko posteņu uzturēšana un modernizācija (24 posteņi) | Valsts budžeta subsīdijas no vispārējiem ieņēmumiem | 66 401 | 1,4 |
| 3.6. | Melioratīvās tehniskās dokumentācijas glabātuvju uzturēšana | Valsts budžeta subsīdijas no vispārējiem ieņēmumiem | 39 660 | 0,9 |
| **KOPĀ** | **4 653 278** | 100,0 |

3.2.Papildus ieņēmumiem ZMNĪ apgrozāmie līdzekļi tiek palielināti, 2014.–2020. gada plānošanas periodam piešķirot:

1) līdzekļus Eiropas Lauksaimniecības fonda lauku attīstības Latvijas lauku attīstības programmas 2014.–2020. gadam pasākuma “Ieguldījumi materiālajos aktīvos” apakšpasākumā “Atbalsts ieguldījumiem lauksaimniecības un mežsaimniecības infrastruktūras attīstībā”, lai īstenotu valsts meliorācijas sistēmu atjaunošanas un pārbūves projektus;

2) līdzekļus valsts un Eiropas Savienības darbības programmas “Izaugsme un nodarbinātība” īstenošanai specifiskā atbalsta mērķa “Samazināt plūdu riskus lauku teritorijās” projektus – valsts meliorācijas sistēmu (hidrotehnisko būvju, polderu sūkņu staciju, aizsargdambju) un potomālo upju posmu (valsts nozīmes meliorācijas sistēmu) atjaunošanu un pārbūvi;

|  |
| --- |
| **2014.–2020. gada plānošanas periods** |
| **Nr.****p.k.** | **Uzdevumi, darbības virzieni** | **Finansējuma avots** | **Finansējuma apmērs****EUR, milj.** |
| **1.** | **Uzlabot infrastruktūru, kas attiecas uz lauksaimniecības attīstību, meža ražības palielināšanu, audzes veselības un kokmateriālu kvalitātes uzlabošanu, saglabājot un uzlabojot meža ilgtermiņa ieguldījumu globālajā oglekļa apritē, uzturot bioloģisko daudzveidību un nodrošinot klimata pārmaiņu mazināšanu, kā arī lauksaimniecības un mežsaimniecības nozares konkurētspējas palielināšanu.** | **ELFLA pasākums** | **36,6** |
| 2. | Samazināt applūstošās teritorijas platību un attiecīgi nodrošināt plūdu apdraudēto iedzīvotāju skaita samazināšanos, kas savukārt veicinātu novada teritorijas ekonomisko attīstību un sniegtu netiešu pozitīvu ietekmi uz makroekonomisko vidi, nodrošinot teritorijas un cilvēkresursu, īpaši ekonomiski aktīvo iedzīvotāju īpatsvara palielināšanos, makroekonomiskās vides radīšanu, tādējādi palielinot nodokļu maksātāju skaitu un nodokļu ieņēmumu apmēru. | ERAF pasākums | 43,4 |

3.3. ZMNĪ izveidotā grāmatvedība uzskaite nodrošina finanšu plūsmas, ieņēmumu un izdevumu attiecināšanu uz konkrētiem saimnieciskās darbības veidiem, t.i., nodalot atsevišķi ienākumus un izdevumus par biroja ēku apsaimniekošanu, meliorācijas sistēmu un kadastra uzturēšanu, AS “Latvenergo” kompensācijas Rīgas HES ūdenskrātuves inženieraizsardzības būvju ekspluatāciju, Valsts un Eiropas Savienības programmu īstenošanu. Tādējādi tiek nodalīts finansējuma sadalījums darba uzdevumiem un netiek pieļauta ieņēmumu un izdevumu no biroja ēku apsaimniekošanas novirzīšana Meliorācijas likumā noteikto uzdevumu īstenošanai.

1. **ZMNĪ SAIMNIECISKĀ DARBĪBA**

Saskaņā ar 2012. gadā starp ministriju un ZMNĪ noslēgto valsts nekustamo īpašumu pārvaldīšanas līgumu Nr. 2012/99 ZMNĪ pārvalda turējumā (lietojumā) nodotās ministrijas valdījumā valstij piekrītošās un valsts īpašumā esošās zemes vienības, tostarp būves, kas atrodas uz tām.

Pārvaldījumā esošo valsts nekustamo īpašumu sastāvā ietilpstoši nekustamā īpašuma objekta veidi ir:

A. Zemes vienības – 105 vienības ar kopējo platību 1054,0 ha:

1. lauksaimniecības zeme – 272,8 ha;
2. zeme piesaistīta administratīvām ēkām, palīgēkām – 33,9 ha;
3. zeme zem/pie sūkņu stacijām – 21,3 ha.
4. zeme zem/pie dambjiem – 400,6 ha;
5. zeme pie hidromezgliem – 8,9 ha;
6. zeme zem/pie kanāliem – 316,5 ha.

B. Būves:

1. biroja ēkas 31289,8 m²;
2. palīgēkas 1310,1 m² platībā;
3. garāžas ēkas 408,0 m² platībā;
4. īslaicīgās apmešanās ēkas 435,4 m² platībā;
5. polderu sūkņu stacijas 40 gab.

C. Inženierbūves:

1. dambji – 423,9 km garumā;
2. hidromezgli – 2 gab.;
3. regulētas ūdensnotekas – 13 663,2 km garumā;
4. hidroposteņi – 64 upju posteņi, 7 ezeru posteņi, 12 drenu posteņi.

Pārvaldot valsts nekustamā īpašuma objektus (sūkņu stacijas, hidromezglus, dambjus, kanālus, ūdensnotekas), ZMNĪ veic valsts politikas īstenošanu lauksaimniecības jomā un nodrošina valsts attīstībai un drošībai nozīmīgu, stratēģiski svarīgu nekustamā īpašuma objektu uzturēšanu. Meliorācijas jomas sastāvā esošo zemes vienību, būvju un inženierbūvju pārvaldīšanai nepieciešamas specifiskas zināšanas par meliorācijas sistēmu (jomas) darbības principiem un nozīmi. Minēto objektu kvalitatīvu funkcionalitāti var nodrošināt ierobežotas pieejamības augstas kvalifikācijas meliorācijas speciālisti. ZMNĪ priekšrocības ir ilggadējā pieredze meliorācijas jomā un profesionāli sertificēti darbinieki. ZMNĪ ir meliorēto zemju īpašniekiem atpazīstams uzņēmums, kā arī stabils, uzticams un prognozējams biznesa partneris meliorācijas jomas būvuzņēmējiem. Valsts meliorācijas sistēmu un valsts nozīmes meliorācijas sistēmu būvniecību saskaņā ar Meliorācijas likuma 19. pantā noteikto nodrošina ZMNĪ, bet minētā likuma 27. pantā teikts, ka būvniecību, pārbūvi un atjaunošanu finansē no šim nolūkam paredzētajiem valsts budžeta līdzekļiem. Ņemot vērā ierobežoto valsts finanšu resursu pieejamību, patlaban jaunu valsts meliorācijas sistēmu būvniecība nenotiek. Ar piesaistīto ES fondu finansējumu tiek pārbūvētas un atjaunotās esošo meliorācijas sistēmas – hidrotehniskās būves un regulētie upju posmi. ZMNĪ ir aktīvi iesaistījusies Eiropas Savienības fondu apguvē (Lauku attīstības programmas 2014.–2020. gadam pasākumā „Ieguldījumi materiālajos aktīvos” tiks apgūti 36,6 milj. EUR gadā un darbības programmā „Izaugsme un nodarbinātība” 2014.–2020. gadam – 43,390 milj. EUR gadā no Eiropas Reģionālā attīstības fonda). Turklāt ZMNĪ ir atbildīga par 2007.–2013. gada plānošanas periodā īstenotajiem meliorācijas sistēmu pārbūves vai atjaunošanas projektu rezultātiem: Lauku attīstības programmā 2007.–2013. gadam īstenots 231 projekts EUR 27 154 680 vērtībā, ietverot valsts nozīmes ūdensnotekas 1587 km garumā, aizsargdambjus 58 km garumā un 10 polderu sūkņu stacijas, darbības programmā „Infrastruktūra un pakalpojumi” no Eiropas Reģionālā attīstības fonda īstenota Rīgas HES ūdenskrātuves piegulošo teritoriju aizsardzības būvju spēju palielināšana – 3 sūkņu staciju renovācija EUR 1 638 264 apmērā un Lubānas ezera hidrotehnisko būvju kompleksa aizsargspēju palielināšana piegulošo teritoriju aizsardzībai pret plūdu draudiem – 1. kārta (Dienvidaustrumu dambja rekonstrukcija 11,1 km) EUR 1 428 187 apmērā.

ZMNĪ ilggadējs sadarbības partneris ir VSIA “Meliorprojekts”, kurā ministrija ir valsts kapitāla daļu turētāja. VSIA “Meliorprojekts” darbības profils ir meliorācijas būvju projektēšana, būvprojektu inženierizpēte, meliorācijas sistēmu un hidrotehnisko būvju būvprojektu ekspertīze. Ministrija neuzliek par pienākumu ZMNĪ pasūtīt meliorācijas būvju projektēšanu VSIA “Meliorprojekts”. Izvēloties pakalpojuma sniedzēju, ZMNĪ ievēro Publisko iepirkumu likuma un uz tā pamata izdoto normatīvo aktu nosacījumus. VSIA “Meliorprojekts” nepastāv priekšrocības saņemt pasūtījumu darbu veikšanai salīdzinājumā ar citiem meliorācijas un hidrotehnisko būvju projektēšanas tirgus dalībniekiem.

ZMNĪ valsts nedzīvojamās ēkas un lauksaimniecības zemi pārvalda, ievērojot gan Ministru kabineta 2006. gada 9. maija rīkojumā Nr. 319 “Par Valsts nekustamā īpašuma vienotas pārvaldīšanas un apsaimniekošanas koncepciju” noteikto, gan prasības normatīvajos dokumentos par valsts nekustamā īpašuma apsaimniekošanu un iznomāšanu. ZMNĪ saskaņā ar Ministru kabineta 2011.gada 6.decembra noteikumiem Nr. 934 “Noteikumi par valsts nekustamā īpašuma pārvaldīšanas principiem un kārtību” veic biroju ēku apsaimniekošanas darbību plānošanu, analīzi, finanšu plūsmas uzraudzību un detalizētu pārskatu sagatavošanu, tādējādi nodrošinot vienotu pieeju valsts nekustamo īpašumu apsaimniekošanā. Pārvaldīšanā esošajās nekustamā īpašuma vienībās (piemēram, administratīvajās ēkās Republikas laukumā 2 un Struktoru ielā 14a Rīgā, Dobeles ielā 41a Jelgavā, Parka ielā 3 Lubānā, Liepājas šosejā 29 Dobelē, Skolas ielā 9 Krāslavā) ir izvietota ministrija, tās padotībā esošās valsts pārvaldes iestādes, ar lauksaimniecības jautājumiem saistītās biedrības, asociācijas, kā arī kapitālsabiedrības.

Informāciju par ZMNĪ pārvaldīšanā esošo valsts nekustamo īpašumu (neapdzīvojamās ēkas un būves) sastāvu un tā izmantošanas efektivitāti skatīt pielikumā “Valsts sabiedrības ar ierobežotu atbildību "Zemkopības ministrijas nekustamie īpašumi" pārvaldīšanā esošo nekustamo īpašumu izmantošanas efektivitāte”.

ZMNĪ uzdevums ir nodrošināt racionālu un tiesiski pamatotu pārvaldījumā un īpašumā esošo nekustamo īpašumu apsaimniekošanu, kā arī racionālu un pilnvērtīgu ēku izmantošanu, palielinot namīpašumu telpu platību noslodzi un uzlabojot darba vides apstākļus nomniekiem. Biroja telpas tiek iznomātas, ievērojot Ministru kabineta 2010. gada 8.jūnija noteikumu Nr. 515 “Noteikumi par publiskas personas mantas iznomāšanas kārtību, nomas maksas noteikšanas metodiku un nomas līguma tipveida nosacījumiem” nosacījumus, tostarp valsts pārvaldes iestādēm tās iznomājot par apsaimniekošanas pašizmaksu.

ZMNĪ ir strukturāli nodalīta valsts budžeta finansētu uzdevumu īstenošana no ieņēmumiem un izdevumiem par biroja ēku apsaimniekošanu, nodalot arī struktūrvienībās nodarbinātos, finanšu plūsmas, bankas kontus ienākošajiem un izejošiem finanšu līdzekļiem un grāmatvedības uzskaiti.

Papildus minētajam ZMNĪ veic pārvaldījumā esošo valstij piekrītošo nekustamo īpašumu tiesisko reģistrāciju, kā arī valsts un pašvaldību iestādēs pārstāv valsts intereses, kas saistītas ar ZMNĪ pārvaldījumā esošajiem nekustamajiem īpašumiem. Ministrija nesniedz valsts atbalstu ZMNĪ komercdarbībai – biroju ēku apsaimniekošanai.

1. **VALSTS DELEĢĒTO UZDEVUMU IZPILDE**

ZMNĪ atbilstoši Meliorācijas likuma deleģējumam un līgumam ar ministriju nodrošina valsts funkcijas – meliorācijas kadastra uzturēšanu, valsts meliorācijas sistēmu un valsts nozīmes meliorācijas sistēmu ekspluatācijas un uzturēšanu. Līgumā ir paredzēta darbības rezultatīvo un finanšu rādītāju izpilde un to kontrole, nodrošinot būvju efektīvu apsaimniekošanu ar mērķi saglabāt (palielināt) to vērtību un funkcionēšanu atbilstoši teritorijas attīstības prasībām.

Valsts funkcijas uzdevumi:

1) valsts meliorācijas sistēmas – hidrotehnisko būvju (32 poldera sūkņu staciju, aizsargdambji 415,5 km garumā un 7 hidromezglu, caurtekas regulatoru, Lubāna ezera hidrotehniskobūvju kompleksa) – ekspluatācija un uzturēšana, nodrošinot plūdu risku mazināšanu, pasargājot teritorijas no applūšanas un uzturot labvēlīgu mitruma režīmu polderētajās platībās;

2) valsts nozīmes meliorācijas sistēmu – valsts nozīmes ūdensnoteku (13 539,7 km garumā) – ekspluatācija un uzturēšana virszemes ūdeņu savākšanai;

3) valsts informācijas sistēmas Meliorācijas kadastra uzturēšana par valsts, viena īpašnieka un koplietošanas meliorācijas sistēmām (ūdensnotekas, polderu aizsargdambji, polderu sūkņu stacijas, grāvji, drenāža), kas aptver 2,1 milj. ha lauksaimniecības un mežsaimniecības zemes platības, nodrošinot meliorācijas kadastra datu digitalizāciju un publisku pieejamību tīmekļa vietnē [www.melioracija.lv](http://www.melioracija.lv);

4) melioratīvo hidrometrisko posteņu **–** 83 upju, ezeru un drenu posteņu – uzturēšana (tai skaitā atjaunoti 24 posteņi). Valsts hidrotehniskie posteņi nodrošina ūdensnoteku un ezeru līmeņu novērošanu, un šie statistiskie rādītāji ir nepieciešami, projektējot meliorācijas sistēmu pārbūvi vai atjaunošanu;

5) tehnisko noteikumu izdošanameliorētajās zemēs un ekspluatācijas aizsargjoslās ap meliorācijas būvēm un ierīcēm, lai novērstu applūdināšanas varbūtības apdraudējumu jau būvju projektēšanas stadijā, kā arī nodrošinātu pēc šiem projektiem iegūto objektu drošumu. Šajā nolūkā ir izveidota un tiek uzturēta valsts informācijas sistēma Meliorācijas kadastrs. Bezmaksas datu reproducēšanas pārveidošana par maksas pakalpojumu neatbilst Meliorācijas kadastra stratēģiskajam mērķim – nodrošināt uzkrāto datu kvalitāti un pieejamību sabiedrībai, kā arī veicināt valsts ekonomikas attīstību, ievērojot vienlīdzības principus. ZMNĪ uzskata, ka pašreizējā valsts ekonomiskās attīstības situācijā nav lietderīgi ZMNĪ pakalpojumus sabiedrībai sniegt par maksu, un tā ir arī viena no aģentūras darbības pazīmēm;

6) Rīgas HES ūdenskrātuves inženiertehnisko aizsardzības būvju (8 poldera sūkņu staciju, aizsargdambju 8,4 km garumā, 10,8 km garas dziļās drenāžas ar 296 akām) ekspluatācija. Minēto būvju uzdevums ir novērst applūšanas draudus Ogrē un Ikšķilē un to novados.

1. **VALSTS LĪDZDALĪBA KAPITĀLSABIEDRĪBĀ**

Atbilstoši Valsts pārvaldes iekārtas likuma (turpmāk – VPIe likums) 88. panta nosacījumiem publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja īstenojas viens no šādiem nosacījumiem:

1. tiek novērsta tirgus nepilnība – situācija, kad tirgus nav spējīgs nodrošināt sabiedrības interešu īstenošanu attiecīgajā jomā;
2. publiskas personas kapitālsabiedrības vai publisku personu kontrolētas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai;
3. tiek pārvaldīti tādi īpašumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

ZMNĪ pārvaldīšanā esošie valsts nekustamie īpašumi – hidrotehniskās būves – ir stratēģiski svarīgas valsts un pašvaldību administratīvās teritorijas attīstībai un drošībai, pamatojoties uz šādiem normatīvajiem aktiem:

* + 1. Plūdu riska novērtēšanas un pārvaldības nacionālo programmu 2008.–2015. gadam (turpmāk – Programma), kuras īstenošanā iegūtie rezultāti tiek izmantoti Plūdu riska pārvaldības plānā 2016.–2021. gadam kā sākotnējais plūdu riska novērtējums, tajā nosakot kritērijus plūdu riska novērtēšanai, izvērtējot plūdu risku Latvijas teritorijā, īsi atspoguļojot plūdu vēsturiskās sekas un materiālos zaudējumus un nosakot to prioritāro plūdu riska vietu sarakstu, kurās jāīsteno detalizēti izpētes vai pretplūdu aizsardzības pasākumi. Programmas1.3. apakšsadaļas „Plūdu rezultātā applūstošās un applūšanas riska teritorijas” daļas „Hidroelektrostaciju un citu hidrotehnisko būvju uzpludinājumi” 3. rindkopā ir minēts, ka Daugavas HES kaskāde (Pļaviņu HES, Ķeguma HES un Rīgas HES) ir atzīta par Nacionālas nozīmes plūdu riska teritoriju, jo Daugavas HES kaskādes būvju iespējamā avārija rada plūdu draudus daudz lielākās teritorijās un daudz lielākam iedzīvotāju skaitam salīdzinājumā ar dabisku faktoru izraisīto plūdu apdraudētajām teritorijām. Minētās programmas 5. rindkopā teikts: “Ar Daugavas HES kaskādi saistītā bīstamība ir arī Rīgas hidroelektrostacijas (turpmāk – HES) inženieraizsardzības būvju – sūkņu staciju – iespējamo avārijas situāciju (*force major*) ietekme Rīgas un Ogres rajonos, kas nenovēršamas gruntsūdeņu celšanās rezultātā novedīs pie plūdiem”;
		2. programmas 1.3. apakšsadaļas “Plūdu rezultātā applūstošās un applūšanas riska teritorijas” punktam “Polderi”, kur teikts, ka polderu sistēmas ne tikai nodrošina optimālu mitruma režīmu lauksaimniecībā izmantojamās zemēs, bet arī daudzviet aizsargā apdzīvotas vietas no applūšanas. Polderus var uzskatīt arī par potenciālajām applūduma riska teritorijām, ja to tehniskais stāvoklis ir neapmierinošā stāvoklī. Ministru kabineta 2013. gada 28. maija noteikumos Nr. 291 “Noteikumi par nacionālās nozīmes lauksaimniecības teritorijām” 30 polderu platības noteiktas par nacionālās nozīmes lauksaimniecības teritorijām, kuru pārvaldīšanu nodrošina ZMNĪ.

Secinājums: publiskas personas līdzdalība kapitālsabiedrībā atbilst VPIe likuma 88. panta pirmās daļas 3. punktā minētajam nosacījumam – ZMNĪ pārvalda publiskas personas īpašumā esošus stratēģiski svarīgus īpašumus.

Attiecībā uz Darba grupas priekšlikumu izvērtēt iespēju valsts nekustamo īpašumu pārvaldīšanas un centralizācijas ietvaros nodot administratīvo ēku apsaimniekošanu VAS “Valsts nekustamie īpašumi” ministrija nesaskata priekšlikuma saistību ar lēmuma pamatojumu valsts līdzdalības saglabāšanai ZMNĪ vai tās pārveidošanai par valsts aģentūru. Jautājums par valsts nekustamo īpašumu (administratīvo ēku) pārvaldīšanas centralizāciju risināms darba kārtībā un saistībā ar Valsts nekustamā īpašuma vienotas pārvaldīšanas un apsaimniekošanas koncepcijā noteikto, turklāt rodot risinājumu problēmām, kas minētas Finanšu ministrijas sagatavotajā informatīvajā ziņojumā “Par problēmām valsts institūciju lietošanā un apsaimniekošanā nodoto nekustamo īpašumu pārvaldīšanas jomā”.

**7. RISKA FAKTORU IZVĒRTĒJUMS**

Ministrijas viedoklis ir tāds, ka ZMNĪ pārveidošana par valsts aģentūru nav atbalstāma, jo pastāv vairāki riska faktori kapitālsabiedrības pārveidošanā par valsts iestādi: institūcijas darbības efektivitātes pazemināšanās, pakalpojumu pieejamības un kvalitātes pazemināšanās, nespēja operatīvi novērst klimatisko apstākļu negatīvo ietekmi meliorētajās zemju platībās, kā arī ir problemātiski nodarbināt augstas kvalifikācijas speciālistus.

ZMNĪ ir aktīvi iesaistījusies Eiropas Savienības fondu apguvē, kā arī ir atbildīga par 2007.– 2013. gada plānošanas periodā īstenotajiem meliorācijas sistēmu pārbūves vai atjaunošanas projektu rezultātiem vismaz piecus gadus pēc to nodošanas ekspluatācijā.

Regulas Nr. 1303/2013 71. pantā teikts, ka par darbību, kas ietver investīcijas infrastruktūrā vai investīcijas ražošanā, no ESI fondiem saņemtais atbalsts ir atmaksājams, ja piecu gadu laikā no galīgā maksājuma atbalsta saņēmējam notiek būtiskas izmaiņas, kas ietekmē darbības veidu, mērķus vai īstenošanas nosacījumus, tādējādi traucējot tās sākotnējo mērķu sasniegšanu. Dalībvalsts atgūst summas, kas ir nepamatoti izmaksātas saistībā ar darbību proporcionāli laikposmam, par kuru nav izpildītas prasības.

Eiropas Savienības struktūrfondu un Kohēzijas fonda 2014.–2020. gada plānošanas perioda vadības likuma 18. panta 6. punktā noteikts, ka ir jānodrošina projekta rezultātu saglabāšana un ilgtspēja, ievērojot regulas Nr. [1303/2013](http://eur-lex.europa.eu/eli/reg/2013/1303?locale=LV) 71. pantā un šā likuma [20. panta](http://likumi.lv/ta/id/267471-eiropas-savienibas-strukturfondu-un-kohezijas-fonda-2014-2020-gada-planosanas-perioda-vadibas-likums#p20) 13. punktā minētajā normatīvajā aktā noteiktos nosacījumus un termiņus.

Saistībā ar paredzamo pārveidi būtisks ir arī jautājums personāla mainību un konkurētspējīga atalgojuma nodrošināšanas iespējām augsti kvalificētiem speciālistiem. Mainoties darba nosacījumiem, pastāv iespēja, ka tiek pārtraukta patlaban sekmīgā ES struktūrfondu apguve un valstij nāktos atmaksāt ES saņemto finansējumu to projektu īstenošanai, par kuriem nav izpildītas saistības.

Turklāt pretēji valstī pastāvošajām tendencēm samazināt valsts pārvaldē nodarbināto skaitu, tiks panākts pretējs efekts – būtisks valsts pārvaldē nodarbināto skaita pieaugums.

Lemjot par ZMNĪ pārveidošanu par valsts aģentūru, būtu jāņem vērā vairāki trūkumi valsts aģentūru darbības tiesiskajā regulējumā, kas nenodala tās no citām iestādēm un liedz to darbībā izmantot privāto tiesību subjektu darbības labākos principus:

1. atbilstoši valsts pārvaldes iekārtas likumam publiska aģentūra ir tiešās pārvaldes iestāde, savukārt atbilstoši likumam “Par budžetu un finanšu vadību” tā ir budžeta iestāde;
2. valsts aģentūras budžetu apstiprina ar ārējo normatīvo aktu, un tas ierobežo aģentūras iespējas adekvāti reaģēt uz ārējo apstākļu izraisītām saimnieciskās darbības izmaiņām. Taču aģentūra nevar mainīt izmaksu sadalījumu, kamēr nav izdarīti attiecīgi grozījumi tiesību aktos. Ja pastāv iespēja samazināt izmaksas, aģentūrai nav stimula samazināt vai palielināt izdevumus, jo attiecīgais izdevumu apmērs ir paredzēts valsts budžetā;
3. atalgojums aģentūrās ir iekļauts vienotajā valsts amatpersonu atlīdzības likumā, kas neļauj maksāt darba tirgum atbilstošu konkurētspējīgu atalgojumu;
4. par aģentūras saistībām atbild valsts budžets, un tas liedz pastāvīgu lēmumu pieņemšanu un atbildību par tiem, jo jebkura aģentūras rīcība vai plānotā investīcija tiek noteikta ar normatīvo aktu (apstiprinot budžetu), turklāt tiek vērtēta kontekstā ar visām citām valsts budžeta saistībām.

Tātad ZMNĪ pārveidošanā par valsts aģentūru pastāv tiesiskie un finanšu riska faktori, kas varētu kļūt aktuāli gan tieši saistībā ar likumā noteikto pārveidošanas kārtību, gan turpmākā ZMNĪ darbībā valsts aģentūras statusā.

 Kapitālsabiedrības iespējamās pārveidošanas par valsts aģentūru kārtība ir noteikta publiskas personas kapitāla daļu un kapitālsabiedrību pārvaldības likuma 162. un 163. pantā, un būtībā Komerclikuma izpratnē nozīmētu kapitālsabiedrības likvidāciju un izslēgšanu no komercreģistra.

**8. KAPITĀLSABIEDRĪBAS TURPMĀKAIS JURIDISKAIS STATUSS**

Ministrija, izvērtējot ZMNĪ darbību un juridisko statusu, vērsās pie Lauksaimnieku organizāciju sadarbības padomes (turpmāk – LOSP), lūdzot tai izteikt viedokli par ZMNĪ darbību un ietekmi uz valsts ekonomisku attīstību. LOSP ir biedrība, kas apvieno valsts mēroga ražotāju un pārstrādātāju nevalstiskās organizācijas, kuras aptver visu Latvijas teritoriju un visus ražošanas sektorus. Organizācija formulē vienotu lauksaimnieku viedokli ražotāju interešu aizstāvībai un turpmākām sarunām ar valsts pārvaldes institūcijām, kā arī citiem sadarbības partneriem.

Patlaban LOSP apvieno 55 ražotāju organizācijas, tai skaitā 7 daudznozaru organizācijas, 38 nozaru organizācijas un 10 asociētos biedrus. Tai ir izvērsta sadarbība ar teritoriāliem sadarbības partneriem – rajonu lauksaimnieku apvienībām. 2002. gadā ir izveidots LOSP Briseles birojs, kas nodrošina Latvijas lauksaimnieku interešu pārstāvniecību Eiropas Savienības mērogā.

LOSP uzsver, ka atbilstoši ESAO (OECD) vadlīnijām publiskas personas augstākais mērķis kā dalībniekam kapitālsabiedrībā ir sniegt maksimālu labumu sabiedrībai un Latvijas valsts stratēģiskie mērķi ir balstīti uz ilgtspējīgas attīstības ideju par vides, sabiedrības un ekonomikas izaugsmes līdzsvaru.

Minēto uzdevumu sekmīgi īsteno ZMNĪ, kuras pārraudzībā ir 2,1 milj. ha valsts teritorijas attīstībai stratēģiski svarīgas meliorētās zemes. ZMNĪ darbība ir svarīga valsts politikas īstenošanā lauksaimniecības jomā un nodrošina valsts attīstības interesēm nozīmīgas infrastruktūras uzturēšanu. ZMNĪ ir meliorēto zemju īpašniekiem pazīstams uzņēmums, kā arī stabils, uzticams un prognozējams biznesa partneris meliorācijas jomas būvuzņēmējiem. Tā mērķtiecīgi iegulda valsts un ES līdzekļus valsts nozīmes un valsts meliorācijas būvēs, tās atjaunojot un pārbūvējot, kā arī paredzot to ilgtspējīgu darbību.

LOSP uzskata, ka ZMNĪ pārveidošana par aģentūru rada lielu risku nespējai operatīvi novērst klimatisko apstākļu negatīvo ietekmi meliorētās zemes platībās un tas ietekmēs lauksaimniecības un mežsaimniecības produkcijas ražošanu.

Ievērojot minēto, LOSP iesaka, ka valsts līdzdalība ZMNĪ darbībā ir saglabājama un turpināma esošajā statusā ar Zemkopības ministriju kā valsts kapitāla daļu turētāju.

Ministrija lūdza Konkurences padomi izteikt viedokli par ministrijas sagatavoto informatīvā ziņojuma projektu “Par priekšlikumu sniegšanu par turpmāko rīcību saistībā ar valsts sabiedrību ar ierobežotu atbildību “Zemkopības ministrijas nekustamie īpašumi”” attiecībā uz valsts līdzdalības saglabāšanu ZMNĪ. Konkurences padome 12.10.2016. vēstulē Nr. 1-13/1203 secina, ka ZMNĪ veiktās valsts funkcijas valsts nekustamo īpašuma objektu pārvaldīšanas jomā atbilst Valsts pārvaldes iekārtas likuma 88. panta pirmās daļas 3. punktā minētajam nosacījuma – valsts un pašvaldību administratīvās teritorijas attīstībai un drošībai stratēģiski svarīgu īpašumu pārvaldīšana. Konkurences padomes ieskatā reāli tiek nodalīta ZMNĪ valsts deleģēto uzdevumu izpilde no ZMNI veiktās komercdarbības, kā arī šo abu darbību rezultātā gūtie ieņēmumi un radušies izdevumi, nodrošinot atsevišķu grāmatvedības uzskaiti. Konkurences padome informē, ka tai nav iebildumu par valsts līdzdalības saglabāšanu ZMNĪ.

Ņemot vērā iepriekšminētos tiesiskos un finanšu riska faktorus ZMNĪ kā kapitālsabiedrības pārveidošanai par valsts aģentūru, Zemkopības ministrija uzskata, ka ZMNĪ darbība ir turpināma esošajā – valsts kapitālsabiedrības – statusā.

**9. PRIEKŠLIKUMI TURPMĀKAJAI RĪCĪBAI**

Tā kā ZMNĪ pārvalda valsts teritorijas attīstībai un valsts drošībai svarīgus infrastruktūras objektus (īpašumus), saskaņā ar Valsts pārvaldes iekārtas likuma 88. panta pirmās daļas 3. punktā paredzēto nosacījumu valsts līdzdalība ZMNĪ saglabājama līdzšinējā, t.i., valsts kapitālsabiedrības, statusā un tai nosakāms vispārējais stratēģiskais mērķis – īstenot pārvaldījumā nodoto valsts teritorijas attīstībai stratēģiski svarīgu valsts īpašumu – meliorācijas sistēmu un hidrotehnisko būvju – un meliorācijas kadastra uzturēšanu, nodrošinot lauksaimniecības un mežsaimniecības zemes resursu ekonomiski izdevīgu, videi draudzīgu un sociāli atbildīgu ilgtspēju.

Zemkopības ministrs Jānis Dūklavs

17.01.2017. 10:35

4900

P.Lībietis

29156240, Peteris.Libietis@zm.gov.lv